Stanley Brown

Stanley Clayton Brown (☆ 6 di òktober 1938 na Willemstad - † 16 di novèmber 2022 na Otrobanda) tabata un edukador, polítiko i aktivista revolushonario di Kòrsou. Despues di e disturbionan di Trinta di Mei el a bira minister di Labor i Asuntunan Sosial. 

Biografia
Stanley Brown a nase den bario di Groot Kwartier. Su tata tabata di St. Lucia di orígen afro-karibense i tabata traha komo wòchimèn na Shell. Su mama ku a nase na Sint Maarten tabata di orígen skandinavo i tabata traha den pakus.

Despues di terminá su estudio na Dongen, Hulanda Brown a inisia su karera komo meneer di skol na St. Joris College na Santa Maria. Den añanan sesenta e tabata redaktor di Vitó, un revista semanal iskierdista na Papiamentu. E ta bira aktivista i na 1969 tabata, huntu ku Amador Nita i Wilson Godett, un di e tres lider di e rebelion di Trinta di Mei. Pa motibu di e rebelion nan ta funda e partido Frente Obrero i Liberashon 30 di mei (FOL). Te elekshon di 2017 FOL tabata aktivo den polítika na Kòrsou komo partido polítiko sosialista radikal. Brown tabata miembro di Parlamento di Antias Hulandes di 29 di sèptèmber 1969 te 20 di desèmber 1970, ora el a kibra ku FOL i a entrega su asiento. E ta keda sin uni su mes na otro partido. Na 1983 e tabata bek riba lista di FOL pa elekshon di konseho insular, pero no ta logra un asiento. Despues di e kaida di e muraya di Berlin na 1989 Brown ta laga e idea di un Kòrsou sosialista kai i ta dirigí su mes riba liberalismo. Esaki ta kondusí na fundashon na 1993 di e partido polítiko C-93. E partido aki ta aspirá un Kòrsou liberal, kapitalista, humanista i demokrátiko i kier hasi Kòrsou un provinsia di Hulanda.

Brown a sinta den prizòn multiple bes, debi na su aktividatnan polítiko i revolushonario ku uso di violensia.

Brown tabata kasá ku Anne-Marie Braafheid i tin sinku yu di tres matrimonio i ocho nietu. Dia 16 di novèmber 2022, despues di sufri un atake di kurason, e ta fayesé den hospital na edat di 84 aña komo e último di e tres kabesante di e rebelion di trinta di mei 1969.

Category:Hende
Category:Polítiko di Kòrsou